
Harakanpoikanen





Rasvainen lihapullataikina tuntui limaiselta ja tahmealta käsissä
Marian muovaillessa siitä palloja tutulla paikallaan keittiön
pöydän ääressä ikkunasta katsellen. Tänään olisi tarjolla
herkkuruokaa. Lihapullia ja perunamuusia. Maria osallistui
mielellään ruoanlaittoon. Olipa hänellä jo ikioma keittokirjakin
josta löytyi mitä herkullisempia ohjeita kokkailuun. Myös
leivontaan hän oli saanut äidiltä oman ohjekirjan. Mokkapaloja
Maria leipoi niin usein että sen sivu ohjekirjasta oli jo kulunut
lähes näkymättömäksi. Se ei haitannut sillä tuon ohjeen hän muisti
jo ulkoa, oli se niin monta kertaa luettu ja leivottu. Maria
asetteli lähes täydellisen pyöreitä lihapullia uunipellille.
Ainakin hänen mielestään ne olivat aikalailla täydellisiä. Samaan
aikaan perunoita kuoriva äiti oli samaa mieltä. Perunoiden
kuoriminen ei ollut Marian mieleen vaikka kyllähän sitäkin teki
joskus. Se oli tylsää ja perunoita oli aivan liikaa. Kädethän siinä
väsyivät, ja jalat jos homman teki seisaaltaan niin kuin äiti aina
tapasi tehdä. Mummu hoiti kuorimisen aina istuulleen , kattila
vieressään pirtin penkillä . Niin se oli Mariastakin mukavampaa.
Mummun lihapullatkin olivat parempia. Superherkullisia. Parempia
sen vuoksi että niissä oli sipulia mikä teki lähes kaikista ruuista
herkullisempia. Kotona ei sipulia juurikaan käytetty koska
pikkuveli Peetu ei siitä pitänyt. Ihan typerää. Kun kaikki muut
siitä pitivät ja pikkuveli ei, miksi hänen takiaan ruoan pitäisi
olla mauttomampaa? Olisi syömättä sitten jos ei kelpaa .Oli Maria
tuuminut.

